**SAOPŠTENJE ZA MEDIJE**  
*Povodom uznemiravanja žena i devojaka na severu Kosova i neadekvatne reakcije institucija*

Poslednjih nekoliko nedelja zabeležen je porast prijava građana i medijskih izveštaja o uznemiravanju žena i devojaka od strane civila koji dolaze iz pravca južne Mitrovice, uključujući i slučajeve u kojima su žrtve maloletnice. Ovi incidenti izazivaju ozbiljnu zabrinutost i dodatno urušavaju osećaj lične i kolektivne bezbednosti među građanima na severu Kosova.

Učestalost i kontinuitet ovakvih slučajeva ukazuju na dubok institucionalni problem, nesposobnost ili nespremnost Kosovske policije da pruži zaštitu svim građanima. Posebno zabrinjavaju svedočenja o pokušajima relativizacije ovih incidenata, kao i navodi o pritiscima na svedoke od strane policijskih službenika.

Građani su više puta upućivali pozive Kosovskoj policiji da obezbedi bezbednost za sve, ali takvi apeli ostaju bez odgovora. Policijski inspektorat Kosova ne pokazuje vidljiv učinak u nadzoru i disciplinskom procesuiranju u ovakvim slučajevima, dok su mehanizmi civilnog nadzora nad radom policije izuzetno ograničeni.

S obzirom na ozbiljnost situacije i očigledan nedostatak institucionalne reakcije, smatramo da je od ključnog značaja da međunarodni akteri pojačaju nadzor i odgovornost nad radom bezbednosnih struktura. U tom kontekstu, posebno ukazujemo na mandat EULEX misije, koja ima zadatak da nadgleda funkcionisanje vladavine prava na Kosovu, uključujući i rad policije.

**Stoga pozivamo misiju EULEX da, u duhu transparentnosti i odgovornosti prema građanima, javno odgovori na sledeća pitanja:**

1. **Da li EULEX trenutno prati i dokumentuje slučajeve uznemiravanja žena i devojaka na severu Kosova? Ako da, da li postoji procena trenda i ozbiljnosti ovih incidenata?**
2. **Koji su konkretni koraci koje EULEX preduzima kada identifikuje sistematske propuste u radu Kosovske policije u vezi sa zaštitom građana iz nevećinskih zajednica?**
3. **Na koji način EULEX obezbeđuje da njegovi nalazi i preporuke u ovakvim slučajevima imaju institucionalni efekat i da dovode do promena u postupanju policijskih struktura?**
4. **Da li EULEX planira da poveća prisustvo i nadzor policijskih jedinica u severnim opštinama, imajući u vidu specifičan kontekst i učestale prijave građana o uznemiravanju i nedelotvornoj zaštiti?**

**Neophodno je hitno uspostaviti poverenje građana u institucije bezbednosti. To se može postići jedino kroz odgovoran i transparentan rad svih nadležnih organa, uključujući i međunarodne misije koje imaju mandatnu ulogu u osiguranju vladavine prava i zaštite ljudskih prava na Kosovu.**

**Organizacije potpisnice:**

Centar za afirmativne društvene akcije (CASA)

Nova društvena inicijativa (NSI)

Institut za teritorijalni ekonomski razvoj (InTER)

Centar za zastupanje demokratske kulture (ACDC)

NVO Aktiv